টঙ্গী থেকে জানান, ঢাকা-ময়মনসিংহ মহাসড়কের বড়বাড়ী এলাকায় কাভার্ডভ্যান চাপায় এক কলেজছাত্রীর মর্মান্তিক মৃত্যু হয়েছে। নিহতের নাম ফারহানা আক্তার মিম (১৮)। সে টঙ্গীর সফিউদ্দিন সরকার একাডেমি অ্যান্ড কলেজের একাদশ শ্রেণির বাণিজ্য বিভাগের ছাত্রী। গতকাল শনিবার সকাল সাড়ে ১১টায় কলেজ শেষে বাড়ি ফেরার পথে বড়বাড়ি বাসস্ট্যান্ড এলাকায় মহাসড়ক পার হওয়ার সময় এ দুর্ঘটনাটি ঘটে। দুর্ঘটনার পর এলাকায় লোকজন ঘাতক কাভার্ডভ্যানের হেলপারকে আটক করে পুলিশে দিয়েছে। পরে বিক্ষুব্ধ জনতা কাভার্ডভ্যানটিতে আগুন ধরিয়ে দেয়। প্রত্যক্ষদর্শী আরিফুল ইসলাম নিহার জানান, বড়বাড়ি বাসস্ট্যান্ড মসজিদের সামনে ঢাকা-ময়মনসিংহ মহাসড়ক পার হওয়ার সময় একটি দ্রুতগতির কাভার্ডভ্যান (নং-চট্ট মেট্রো-ট-১১-৫৩৭৯) মীমকে চাপা দেয়। এতে তার মাথা থেঁতলে যায়। এতে ঘটনাস্থলে তার মৃত্যু হলেও পথচারীরা তাকে উদ্ধার করে প্রথমে তায়রুন্নেসা মেমোরিয়াল মেডিকেল কলেজ হাসপাতাল এবং পরে টঙ্গী সরকারি হাসপাতালে নিয়ে গেলে কর্তব্যরত চিকিৎসক তাকে মৃত ঘোষণা করেন।